SKRIFTLIG FORESPØRGSEL E-3571/00

af Gorka Knörr Borràs (Verts/ALE) til Kommissionen

(17. november 2000)

Om: Om støtte til fiskere under aktivitetsophør af biologiske årsager

I artikel 16 i forordning 2792/1999(1) om de nærmere regler og betingelser for Fællesskabets strukturforanstaltninger for fiskeriet, som fastlægger strukturstøtten under det finansielle program til udvikling af fiskeriet, (FIUF), for perioden 2000-2006, fastsættes det, at der kan ydes direkte økonomisk støtte til fiskere og fartøjsejere i forbindelse med midlertidigt omhør med fiskeriaktiviteter som følge af biologiske årsager.

I den catalanske regionalregerings aftale af 31. august 2000, som omfatter forslag til program for strukturstøtte til fiskeriet, FIUF 2000-2006, i Catalonien, er der kun medtaget støtte til fartøjsejere. De, der er mest berørt af denne foranstaltning, er imidlertid fiskerne og arbejdstagerne inden for fiskeriet på grund af afbrydelsen af deres ansættelseskontrakter, som betyder, at den arbejdsløshedsunderstøttelse, som de modtager under det biologisk betingende aktivitetsophør, i det tredje år nedsættes til 60 % af bidragsbasis, og for hvem inaktive perioder på mindre end fire måneder betyder udtømmelse af dagpengerettighederne ved de efterfølgende aktivitetshør. Samtidig kan fiskere, som endnu ikke har optjent ret til dagpenge og derfor modtager socialhjælp i denne periode, blive syge og stå uden ret til ydelser for midlertidig uarbejdsdygtighed.

Fiskere og arbejdstagere har behov for direkte økonomiske støtte i form af en garanteret løn, der svarer til den faste bidragsbasis, således som Rådets forordning skaber mulighed for.

Hvad mener Kommissionen om det forhold, at den catalanske regionalregerings aftale af 31. august 2000 kun omfatter støtte til fartøjsejere og ikke tilgodeser behovene hos de fiskere, der er berørt af det biologisk betingede aktivitetsophør?

Har Kommissionen mulighed for at gøre det obligatorisk at øremærke en del af støtten i henhold til Rådets forordning 2792/1999 til direkte økonomisk støtte til de fiskere, der er berørt af det biologisk betingende aktivitetsophør under strukturstøtteprogrammerne for mål 2-områder? Vil Kommissionen i modsat fald råde til, at der træffes en eller anden for form for korrigerende foranstaltning, der kan afbøde denne mangel?

(1) EFT L 337 af 30.12.1999, s. 10.

Svar afgivet på Kommissionens vegne af Franz Fischler

(11. december 2000)

Den 7. august 2000 indgav de spanske myndigheder meddelelse til Kommissionen om udkastet til en katalansk statsstøtteordning, der indeholder bestemmelser om strukturinterventioner, der samfinansieres over det finansielle program til udvikling af fiskeriet (FIUF).

Dette udkast, som Kommissionen i øjeblikket er ved at undersøge, indeholder ingen bestemmelser om, at mandskaber på fiskerfartøjer, der af biologiske grunde midlertidigt er ophørt med deres aktiviteter, kan modtage støtte i henhold til artikel 16 i Rådets forordning 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet.

Kommissionen er opmærksom på det sociale problem, det ærede medlem omtaler, men på dette område, er det op til medlemsstaterne selv at afgøre, om de vil benytte de muligheder, EU-bestemmelserne rummer.